# באטמן

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

  ערך זה עוסק בגיבור העל הדמיוני באטמן; לערך העוסק בסדרת טלוויזיה וסרט על גיבור על זה, ראו הבאטמן, באטמן (1989) ובאטמן מתחיל.

באטמן (איש-העטלף)
באטמן מאת ג'ים לי.

מוציא לאור | DC קומיקס
הופעה ראשונה | קומיקס בלשים 27#, מאי 1939
יוצרים | בוב קיין, ביל פינגר

נתונים
שם אמיתי | ברוס ויין
סטטוס | פעיל
חבר\ה ב |
חבר\ה לשעבר ב | ליגת הצדק לפני הקריסיס : האוטסיידרס, חברת הצדק של אמריקה (JSA)
כינויים בולטים | האביר האפל, הבלש הגדול בעולם, העטלף, הלוחם בגלימה
קרובי משפחה בולטים | תומאס ומרתה ויין (הוריו, נרצחו כשהיה ילד), אלפרד פניוורת' (משרתו האישי), דיק גרייסון (רובין 1 לשעבר/נייטווינג), טים דרייק (רובין 3), ג'ייסון טוד (רובין 2, נרצח, הוחזר לחיים כרד הוד השני), ברברה גורדון (באטגירל לשעבר/האורקל), ד"ר לזלי תומפקינס .
כוחות בולטים | אין לו כוחות על, אך הוא בעל מוח חד, כושר גופני גבוה ומגוון רב של פטנטים ואמצעי לחימה

באטמן (Batman) (בעברית: "איש העטלף") הוא גיבור על ובלש ששמו האמיתי הוא ברוס ויין, זוהי דמות בדיונית של חברת DC קומיקס. ייחודו של באטמן היא היותו בן אדם רגיל ללא כוחות על, המונע על ידי טרגדיה אישית שטרפה את נפשו (רצח הוריו בהיותו ילד בן 8), המנצל את מוחו החריף ואת ציודו המתוחכם על מנת להביס את אויביו. באטמן פועל בגותהאם סיטי, עיר גותית אפלה הנגועה בשחיתות ופשע, שבמרכזה בית משוגעים המאכלס בתוכו כמה מן הפושעים המסוכנים ביותר בעולם. הדמות שואבת השראה ממספר רב של יצירות נודעות, ביניהן: זורו, דרקולה, סופרמן, הפאנטום, דיק טרייסי, דוק סאבאג' ואפילו חלק מהשרטוטים המכניים של ליאונרדו דה-וינצ'י.

באטמן נוצר ב 1939 על ידי בוב קיין וביל פינגר והופיע לראשונה בחוברת של Detective Comics (גיליון 27). הדמות שייכת לחברת DC קומיקס הנמצאת בבעלותו של תאגיד טיים-וורנר. מאז הוא הופיע במאות ספרי קומיקס, במספר רב של סרטי קולנוע, תוכניות טלוויזיה, תסכיות רדיו, משחקי מחשב ואף רומאנים. הוא נחשב לאחת מדמויות הדגל של DC קומיקס ואחד מספרי הקומיקס הפופולריים ביותר.

## [עריכה] הדמות

### [עריכה] רקע

| פרטי עלילה ("ספוילרים") מופיעים בהמשך.

באטמן הוא בעצם ברוס ויין, מולטי-מיליונר שהוריו נרצחו בעודו ילד. הרצח אירע אחרי שיצאו מסרט של זורו אל סמטה מוזנחת ועלובה הידועה כ Crime Alley ושודד בשם ג'ו צ'יל ניסה לשדוד את תכשיטיה של גברת ויין. אביו, רופא מכובד וישר, ניסה להתערב ובמהלך הקרב נורה למוות בבטנו. גברת ויין נורתה גם כן והרוצח ברח, מותיר את הילד הצעיר המום.

רצח הוריו הניע את ברוס להתאמן ולהכשיר את עצמו כלוחם-פשע על מנת לדאוג שמה שקרה להוריו לא יקרה שוב לאנשים אחרים. הוא יצא למסע חיפוש עצמי נרחב שבמהלכו טייל ברחבי העולם ולמד מספר רב של אומנויות לחימה, שפות ומיומנויות אקרובטיקה שונות. בין השאר למד באוניברסיטאות יוקרתיות בארצות הברית ואירופה, למד מגוון אומנויות לחיצה במזרח הרחוק ואף למד את סוד החמקנות, ההחבאות בצללים והטלת הפחד אצל כת נינג'ות מסתורית. כשחזר לגותהאם סיטי, החל לתכנן את מסע הצלב שלו כנגד הפושעים.

אחרי מספר ניסיונות כושלים שלו לפעול כנגד פושעים באופן עצמאי, הוא הבין שבשביל להצליח הוא חייב להטיל מורא על הפושעים מאחר שידע שפושעים הם "אספסוף פחדן ובעל אמונות-תפולות". התשובה לבעייתו הגיעה כאשר עטלף פרץ אל חלון אחוזתו והטיל בו פחד נורא - שהזכיר לו את החוויה הטראומתית שחווה כילד, כאשר נפל לתוך מערה עצומה המלאה בעטלפים שהייתה מוסתרת מתחת לאחוזה. בעקבות המאורע, החליט ברוס להתחפש לעטלף ענק - נוטל השראה הן מזורו והן מדרקולה על מנת להפחיד את הפושעים. את מערת העטלפים שמתחת לאחוזתו הוא הפך בבסיס ללוחמת הפשע.

ברוס ויין אובססיבי ביותר בנוגע ללוחמה בפשע והוא כל הזמן מחזיק את עצמו לא לחצות את הקו ולהפוך את המלחמה בפשע למסע נקמה אישי. למרות שהוא משתמש באלימות קשה כנגד פושעים, הוא משתדל להימנע ככל האפשר מהרג ומשימוש בכלי יריה. ברוס ויין מרגיש אחראי כלפי כל העולם ולעיתים הוא מרגיש תסכול וזעם רב כאשר הוא לא מצליח למנוע רצח.

### [עריכה] נשק וציוד

באטמן, כפי שהוא מתואר ב"Batman: The Animated Series". בתמונה הנוכחית הוא משתמש ברובה-החבלים על מנת להתנדנד בין גגותיה של גותהאם במרדף אחרי עטלף-אדם ענק.

תיאור החליפה של באטמן משתנה בין גרסאות שונות של אמנים שונים (ספרי קומיקס שונים, סרטים, טלוויזיה) אך בכולם מופיעים אלמנטים משותפים:

- גלימה ארוכה המזכירה כנפי עטלף.
- ברדס המכסה את פרצופו וממנו בולטים שני חודים המזכירים אזני עטלף.
- חגורת נשק צהובה, נקראת Utility belt.
- סמל עטלף מסוגנן על החזה.

פרטים בחליפה שמשתנים מגרסה לגרסה:

- צבע: גלימה שחורה וחליפה אפורה; גלימה כחולה כהה וחליפה אפורה; גלימה וחליפה שחורות.
- סמל: סמל עטלף שחור על רקע עיגול צהוב; סמל עטלף שחור ללא רקע.
- שריון: בחלק מהגרסאות (מילר, ברטון, נולן) החליפה של באטמן היא גם שריון גוף המסוגל לבלום כדורים. בגרסאות אחרות מדובר בחליפת בד פשוטה.

בחגורת הפטנטים שלו נושא באטמן כלי נשק רבים כגון רובי-חבלים, באטרנגים (בומרנג המעוצב כמו עטלף), באטרנגי נפץ, באטרנגים עם שוקר חשמלי,שוריקנים, רימוני גז ואמצעים אלקטרוניים שונים. בכפפות באטמן מחביא גם ערכה לפריצת מנעולים וסכין חדה. באופן עקרוני, באטמן איננו משתמש באקדח - שכן זה הנשק שבו נרצחו הוריו, אך במקרים חריגים הוא יוצא מן הכלל.

במערה שלו מחזיק באטמן מחשב ענק בו הוא ששומר תיקים על הפושעים בהם הוא נלחם, וכן מעבדה כימית המאפשרת לו לפענח ראיות ורמזים.

הבאטמוביל, מהסרט "באטמן" (1989) של טים ברטון

כבעל הון, באטמן בנה לעצמו מספר רכבים מתוחכמים, מעוצבים כעטלף, שבאמצעותם הוא מגיע לזירת הפשע. כלי הרכב כוללים סירה, מטוס, צוללת, רקטת-מנהרות (לביוב של גותהאם) וכן אופנוע אך המפורסמת מכולם היא הבאטמוביל (Batmobile), הלא היא מכונית-העטלף. לבאטמוביל היו מספר רב של עיצובים שנעו בין מכונית ספורט דמוית עטלף עד לטנק מפחיד. אחד העיצובים הפופולריים ביותר בקרב המעריצים הוא זו של המכונית מהסרט "באטמן (1989)" של הבמאי טים ברטון. מכונית זו הייתה ממוגנת ירי וכללה מספר פטנטים כגון זוג מקלעים, אקדח חבלים, הפעלה בשלט רחוק ועוד.

בנוסף, באטמן מרבה להשתמש בדאונים המעוצבים ככנפי עטלף גדולות על מנת לרחף בין גגות גותהאם. בחלק מהגרסאות (כגון זו של הסרט האחרון "באטמן מתחיל") הדאון הוא חלק אינטגרלי מהגלימה שבחליפה שלו.

### [עריכה] מיומנויות וכישורים

בעולם של DC באטמן ידוע בכינויים כגון "האביר האפל" (The Dark Knight) או "הלוחם בגלימה" (The Caped Crusader) והוא נחשב לבלש הטוב ביותר בעולם ויורשו הראוי של שרלוק הולמס.

במהלך שנות נעוריו ברוס הכשיר את עצמו באופן אינטנסיבי להיות לוחם הפשע. ההכשרה הנרחבת כללה הן אימונים פיזיים והן אימונים מנטליים, כולל למידה והתמחות בהנדסה, מדעים (כגון פיזיקה וכימיה), קרימינולוגיה, מחשבים, שפות ופסיכולוגיה.

האימונים הפיזיים שעבר הפכו את באטמן לאחד האתלטים הטובים בעולם. למרות שיש חזקים ממנו באטמן הוא בעל כושר גופני גבוה וחוסן פיזי רב המאפשר לו לספוג פציעות קשות ועדיין להמשך לתפקד. במהלך נדודיו במזרח הרחוק באטמן למד את רוב אומנויות הלחימה שיש ונהייה אשף בכולן. באטמן הוא לוחם מצוין ומשלב בטכניקה שלו הן זריזות והן כוח. הוא משתמש במוטיב העטלף ובגלימה שלו כדי להפחיד את יריביו.

למרות שבאטמן אף פעם לא רוצח, הוא מפעיל אלימות - לעיתים קשה - כנגד אויביו. כאשר הוא חוקר את הפושעים, הוא משתמש בעיקר בפחד כדי להוציא מהם מידע, כאשר השיטה האהובה עליו היא לתלות אותם הפוכים על חבל מגג של גורד שחקים. שיטות החקירה שלו הפכו אותו לאימת הפושעים בגותהאם סיטי אך גם לשנוי במחלוקת בקרב דעת הקהל העירונית.

באטמן הוא אשף ההתגנבויות, ההתחמקויות וההסוואה. הוא מומחה במעקב חשאי וריגול. אחת מיכולותיו המפורסמות היא התחבאות בצללים. כמו כן, באטמן ידוע כאחד שיכול להימלט ממלכודות שונות - החל באזיקים וכלה בשלשלאות ומיכלי מים - באופן הדומה מאוד לזה של הודיני המפורסם.

שיטת הלחימה של באטמן כוללת איסוף מודיעין על היעד, התוויית תוכנית קרב חכמה (טקטיקה), הרתעה לבלבול האויב, התגנבות ותקיפה חמקנית. הוא מעדיף להיראות כמה שפחות וגם אז, בצורה שתגרום פחד מקסימלי לאויב. שיטות אלה עבדו בהצלחה רבה כנגד פושעים, אך הוכיחו את יעילותן גם כנגד נבלי-על ויישויות עוצמתיות כדוגמת סופרמן ואחרים.

### [עריכה] אינטראקציה ביקום של DC

באטמן חי ופועל בגותהאם סיטי, זו היא עיר אפלה בחוף המזרחי המזכירה את ניו יורק. בסיס הפעולה שלו הוא אחוזת ויין ומערת העטלף שמתחתיה, הנמצאות בפאתי העיר. לפני שבאטמן החל לפעול, העיר נשלטה בידי המאפיה ומערכת אכיפת החוק הייתה מושחתת ורקובה מיסודה, לרבות המשטרה ובתי המשפט.

באטמן וג'ים גורדון. פאנל מתוך "Batman: Year One" שצויר על ידי David Mazzucchelli.

מסע טיהור המשטרה משחיתות החל כאשר שוטר צעיר בשם ג'ים גורדון הגיע לעיר והחליט לא להיכנע לנורמות השחיתות הנהוגות בעיר. באטמן, שהחל לרדוף אחרי פושעים ושוטרים מושחתים, החל לאיים גם על ראשי המשטר המושחת: ראש העיר, מפכ"ל המשטרה לואב וראשי המאפיה (כגון קרמין פלקונה). הוא נעזר בגורדון על מנת להשיג מידע על פשעים ופושעים ואילו גורדון ראה בו מישהו טוב שמנסה לעזור במיגור הפשע והשחיתות. למרות הזדהות מטרותיהם, לקח זמן עד שנרקמו בין השניים יחסי שיתוף. בעקבות פעולתם של באטמן וגורדון, טוהרה המשטרה, העיריה ומערכת המשפט מראשיה המושחתים - שנתפסו על חם בידי באטמן - וממשתפי הפעולה - שהסכימו להעיד נגדם אחרי שהרגישו את נחת זרועו של באטמן. בעקבות הדחת ראשי המשטר המושחת, התמנה גורדון בסופו של דבר למפכ"ל המשטרה.

הציבור והמשטרה לא יודעים כיצד לעכל את האביר הבודד שנלחם בפשע מחוץ למסגרת החוק (באנגלית קוראים לאיש כזה Vigilante). בעוד חלק מהציבור פוחד ממנו ולא רואה הבדל בינו לביו הפסיכופתים שמטילים טרור על גותהאם, אחרים מעריצים אותו על ניקוי הרחובות מפושעים, סוחרי סמים ורוצחים מטורפים. משטרת גותהאם מנהלת שיתוף פעולה לא רשמי עם באטמן. המפכ"ל ג'ים גורדון מתדרך את באטמן על תיקים, חקירות ופשעים ואילו באטמן מסגיר לידי המשטרה את הפושעים שהוא תופס. גורדון מזמן את באטמן באמצעות ה Batsignal, זרקור ענק שעליו מודבק סמל של עטלף.

באטמן הוא גם המנהיג הבלתי-רשמי של ליגת הצדק (מנהיגיה הרשמיים הם סופרמן והצייד ממאדים ז'ון ז'ונס), למרות שהוא רק חבר חלקי בה. באטמן מוכיח את יכולתו גם אל מול ענקים כמו סופרמן, הפקח הירוק ווונדר וומן - כולם (חוץ מבאטמן) הם בעלי כוחות-על. למרות היותו האדם הרגיל היחיד בליגה שאיננו בעל כוחות על, באטמן נחשב לאדם המסוכן ביותר בעולם, המפצה על נחיתותו הפיזית מול גיבורי-העל בחוכמת-קרב וערמומיות. הוא הטקטיקן והחוקר של ליגת הצדק ויש לו פתרון ותוכנית לכל בעיה. למרות שבאטמן שייך לחבורה המייסדת של ליגת הצדק, הוא בפועל איננו חבר רשמי, מאחר והוא מעדיף לפעול כזאב בודד. באטמן מנהיג את הליגה מכוח הדומיננטיות האינלקטואלית שלו וחוכמת הקרב שלו, או איך שסופרמן ניסח זאת "באטמן יודע יותר טוב מכולם".

### [עריכה] יחסי אהבה

ברוס ויין ניהל מספר רומאנים במשך השנים, רובם לא זכו להצלחה בעיקר בגלל חייו כבאטמן. להלן רשימת אהבותיו המפורסמות:

- ויקי וייל (הסרט "באטמן" 1989) - צלמת עיתונות שמתעניינת בבאטמן והתאהבה בברוס. הם נפרדו בגלל שלא יכלה להתמודד עם חייו כבאטמן.
- סלינה קייל - יחסי אהבה/שנאה. יחסיהם לא התממשו לכדי רומאן רציני בגלל שסלינה התגלתה כגנבת "קאטוומן" (Catwoman), דבר שברוס לא יכל לקבל, אך גם הגבול הזה נפרץ בסיפור "Hush" בו הרומאן הראשוני הוא דווקא בין באטמן לקאטוומן, ורק לאחר מכן הוא מספר לה שזהותו האמיתית היא ברוס. אך השינוי הזה לא "אומץ" ליקום DC ומאז הם לא נראו עוד ביחד.
- אנדריאה בונומארט (הסרט "מסיכת התעתועים") - כמעט התחתנו, החתונה בוטלה בעקבות הימלטותו של אביה מברוני המאפיה הרודפים אחריו.
- ד"ר צ'ייס מרידיאן (הסרט "באטמן לנצח") - פסיכולוגית, ניסתה לפתות את באטמן אבל אחר כך התאהבה בברוס ויין המתוסבך. לא ברור מה קרה לקשר ביניהם.
- טליה - בתו של ראס-אל-גאול. הרומאן ביניהם לא צלח בגלל היריבות בין באטמן לאביה.
- ברברה גורדון - לשעבר באטגירל. הרומאן ביניהם לא צלח בגלל שבאטמן היה ממוקד כולו במשימה.
- וונדר וומן - (בקומיקס) יצאו תקופה מסוימת אך נפרדו. (בסדרה המצוירת) רמזים לקשר רומנטי ביניהם, אך באטמן מתחמק ממחויבות ומקדיש את כולו למשימה.
- לויס ליין (הסרט המצויר "World's Finests") - לויס מנהלת רומאן קצר עם ברוס (דבר שגורם לסופרמן לקנא) אך הם נפרדים כאשר היא מגלה שברוס הוא באטמן וברוס עוזב את מטרופוליס בחזרה לגותהאם.

## [עריכה] דמויות משנה

### [עריכה] משפחת העטלף

(May 1940) Detective Comics #38 רובין (דיק גרייסון) מופיע לראשונה

- אלפרד פניוורת - המשרת האישי של ברוס ויין, שגידל אותו אחרי שהוריו נרצחו. בעברו שירת ביחידה בריטית מיוחדת בתור חובש קרבי. מסייע לבאטמן במלחמתו בפשע על ידי תחזוקת מערת העטלף.
- רובין - השותף של באטמן ללוחמה בפשע, את זהותו של רובין עטו כמה אנשים:
  - דיק גרייסון - הרובין המקורי, אקרובט בקרקס שהוריו נרצחו, ואומץ על ידי ברוס ויין. כיום, לאחר שהפך לעצמאי והתנתק מבאטמן, הוא נקרא נייטווינג.
  - ג'ייסון טוד - היה רובין ונרצח על ידי הג'וקר. לאחרונה בסדרת הדגל של באטמן, הוא חזר לחיים בתור הנבל "רד הוד".
  - טים דרייק - רובין הנוכחי.
- באטגירל - השותפה של באטמן ללוחמה בפשע. את זהותה טעו שתי נשים:
  - ברברה גורדון - בתו של המפכ"ל ג'יימס גורדון, הבאטגירל הראשונה. הג'וקר ירה בה ונהיית משותקת ברגליה. המציאה את עצמה מחדש בתור האורקל - חוקרת המסייעת ללוחמים בפשע באמצעות המחשב. כיום היא חברה ב-Birds of Prey, ביחד עם ה-Black Canary ו-Huntress.
  - קסנדרה קיין - בתו של המתנקש קיין.
- הארולד - אדם אילם ואוטיסט, אך גאון בהנדסה ומכונאות. הרולד משמש כמהנדס, מכונאי וטכנאי לבאטמן ודואג לתחזוקת הציוד שלו.
- ד"ר לסלי תומפקינס - עובדת סוציאלית שטיפלה בברוס אחרי רצח הוריו, יודעת את זהותו הסודית כבאטמן ומשמשת כפסיכולוגית ודמות אם עבורו.
- ז'אן פאול - החליף לתקופה מסוימת את ברוס ויין כבאטמן אך הודח מתפקידו לאחר שהתברר שהוא היה סאדיסט.
- טרי מקגינס - בסדרה "באטמן - הדור הבא" הוא היורש של באטמן, שפועל תחת הדרכתו של ברוס ויין. אביו של טרי, שהיה אז נער בעייתי, נרצח בהיות טרי בן 16. למזלו, טרי נתקל בברוס שהציל אותו מחבורת פושעים. טרי גילת את מערת העטלף ו"שאל" את החליפה על מנת לנקום ברוצחי אביו. לבסוף, ברוס מחליט לאמן את טרי בתור הבאטמן החדש. על טרי להתמודד בו זמנית עם עבודתו כבאטמן, לימודים בתיכון ועזרה למשפחתו החד-הורית. דמות זאת קיימת רק בהמשכיות של הסדרה המצוירת של האחים וורנר ולא בקומיקס.

### [עריכה] תושבי גותהאם

- המפכ"ל ג'יימס גורדון - מפכ"ל משטרת גותהאם. אחד השוטרים הטובים בגותהאם ובן בריתו של באטמן במאבק כנגד הפשע. השניים משתפים פעולה באופן לא רשמי על סמך אמון הדדי שנרקם בין שניהם כאשר טיהרו את משטרת גותהאם מהשחיתות ששיתקה אותה בתקופת המאפיות הגדולות.
- בלש הארווי בולוק - בלש במשטרת גותהאם, לא בוטח בבאטמן.
- רנה מונטויה - שוטרת במשטרת גותהאם.
- שרה אסן-גורדון - חוקרת במשטרת גותהאם, כיום אשתו של גורדון.
- לוצשיוס פוקס - המנהל בפועל של תאגידי ויין הגדולים וחבר קרוב של ברוס.
- סלינה קייל - אשת חברה/מזכירה/זונת-צמרת/נערת ליווי/זונת-רחוב (תלוי לפי איזו גרסה), עוטה את זהות הגנבת "אשת החתול". בעלת יחסי אהבה-שנאה עם באטמן/ברוס-ויין.
- הארווי דנט - לשעבר התובע המחוזי, נפגע בתאונה ונהפך לארכי-פושע דו-פרצוף.

### [עריכה] אויבים ונבלים

הג'וקר - ליצן החצר של הפשע, שגאונותו הרצחנית וטירופו הופכים אותו לאויבו המסוכן ביותר של באטמן. 'מתוך הסדרה המצויירת של באטמן'

- הג'וקר - נחשב לאחד מאויביו הראשיים של באטמן. הג'וקר הוא פסיכופת רצחני אשר משתמש בדרך כלל בפשעיו באביזרי ליצנים ששינה והפך אותם לכלי נשק ובגז המסוכן שלו אשר גורם למי שנושם אותו למות כשעל פניו חיוך מזויע. הג'וקר נוהג לספר בדיחות בזמן פשעיו. לא ידוע מי היה הג'וקר בעברו אך בסרט הראשון של באטמן הג'וקר היה ג'ק נפייר, מאפיונר אשר כשנפל למיכל מלא בכימיכלים הפך לג'וקר. הג'וקר נתפס פעמים רבות אך אף פעם לא נהרג, יש החושדים בהיותו אל מוות. למרות שהוא נראה לא מאיים, הוא בעל גאונות רצחנית ומזימותיו הן אכזריות וזדוניות ללא גבול.
  - הארלי קווין - העוזרת של הג'וקר, פסיכולוגית בארקהם שהתאהבה בג'וקר.
- הפינגווין - אוסוולד קבלפוט: בן אצולה שנולד עם עיוותים גנטים ונזרק על ידי הוריו לביוב. מבצע את רוב פשעיו באמצעות ציפורים ומטריות מתוחכמות.
- דו-פרצוף - לשעבר התובע המחוזי הארווי דנט, אך תאונה כימית שהשחיתה את פניו גם גרמה לקריסת מערכת העצבים שלו ויצרה פושע אכזרי בעל אובססיה לגבי דואליות וכפילות, המחליט את החלטותיו באמצעות הטלת מטבע.
- ראס-אל-גול: בערבית "ראש השדים". ראס-אל-גול עומד בראש כת מסתורית ("ליגת הצללים") שמטרתה לנקות את העולם מהרשע השורר בו באמצעות השמדת האנושות. לראס עצמו יש אובססיה לחיי נצח. לראס יש בת בשם טליה המנהלת רומאן עם באטמן.
- ד"ר ויקטור פריז (קרח): מדען שאישתו חלתה במחלה חשוכת מרפא ועקב מותה נהפך לנוקם אכזר. במהלך ניסיון שבו הוא הקפיא אותה על מנת שיוכל לפתח תרופה למחלתה קרתה תאונה שהפכה אותו לייצור קפוא וחסר רגש, שלא מסוגל לחיות בטמפרטורות גבוהות מ-0 מעלות צלזיוס. הוא לובש חליפה מקפיאה המחזקת את כוחו ונושא אקדח קרח בעל יכולת להקפיא חפצים ובני אדם.
- החידונאי Riddler (אדוארד ניגמה): גנב בעל אובססיה להשאיר חידות בזירת הפשע, כאשר באמצעות החידות אפשר לפענח את התעלומה ולעצרו. מנהל באופן תדיר משחקי חידות כנגד באטמן.
- עוג רעיל (פויזן אייבי) - פמלה אייסלי: פנאטית לאיכות הסביבה והגנת הצומח, היא מוכנה לרצוח באמצעות רעל את מי שלדעתה פוגע בסביבה.
- הדחליל - פרופ' ג'ונתן קריין: פסיכיאטר המומחה לפחד שסולק מהאוניברסיטה בעקבות ניסויים שערך בבני אדם. הוא משתמש בגזי פחד וסמי הזייה לביצוע פשעיו.
- הכובען המטורף: לשעבר מדען בכיר העוסק בחקר המוח, הוא פיתח התקן המאפשר לשלוט במוחם של אנשים, שאותו ניתן להסתיר בכובע. הכובען הוא בעל אובססיה לאליס בארץ הפלאות ומתלבש כמו הכובען המטורף מהספר של לואיס קרול.
- ביין: בריון ענק המקבל את כוחו מסם סטרואידי הנקרא "ונום". ביין היה בעברו היה אסיר עד שפויזן אייבי ביצעה בו ניסוי הכולל את ה"ונום" וכך הוא הפך לבריון בעל כוחות יוצאי דופן.
- קילר קרוק: רוצח ומתאבק קשוח, בעל עור תנין ולסת חזקה במיוחד.
- פיירפלי: פושע בעל חליפת תעופה ואקדח אש.
- ראט-קאטצ'ר: פושע החי בביוב ומסוגל לשלוט בעכברים וחולדות באמצעות חלילו.
- העטלפיש (Man-Bat): מדען מטורף בשם ד"ר הוגו סטריינג' שפיתח שיקוי ההופך אותו לעטלף ענק.
- הפיתום ו"פני צלקת": איש פחדן ולא-אלים המפעיל בובת-עץ שהיא אחד הגנגסטרים החזקים והאכזריים בגותהאם. מקרה חמור של סכיזופרניה.
- קרמין פלקונה: ראש המאפיה החזק ביותר בגותהאם סיטי, שהצליח לשחד אף את מערכת המשפט, הפוליטיקאים והמשטרה. מדובר במאפיונר מהדור הישן.
- רופרט ת'ורן: ראש כנופיית מאפיה אחרת בגותהאם.

## [עריכה] באטמן בטלוויזיה ובקולנוע

  ערך מורחב – סרטי באטמן

עטיפת הקומיקס Return Of The Dark Knight של פרנק מילר. הקומיקס - שנחשב ליצירת מופת - ביסס את ההתייחסות הרצינית, הגותית והאפלה למיתולוגיה של באטמן.

באטמן החל כדמות קומיקס אך עד מהרה הגיע גם לקולנוע ולטלוויזיה. בשנות השישים שודרה בארצות הברית סידרה על באטמן ורובין בכיבוב אדם ווסט שהייתה חצי-פארודיה על הקומיקס. הסדרה נהייתה פופולרית מאוד ובעקבות ההצלחה יצא ב־1966 סרט המבוסס על הסדרה. הסרט היה כשלון חרוץ שכן הוא התייחס לכל העלילה של באטמן כאל בדיחה.

בשנות ה־80 החלה חזרה אל השורשים האפלים והקודרים של באטמן, והחלו להיכתב סיפורים יותר רציניים על הדמות. האיש המוביל במהפך היה פרנק מילר שספריו The Dark Knight Returns (באטמן חוזר לפעול בגיל 60 אחרי שדיקטטורה פסאודו-ליברלית גרמה להעלמות גיבורי העל ופריחת כנופיות הרחוב) ו־Batman: Year One (סיפורי היווצרותו של באטמן ומינויו של ג'יימס גורדון למפכ"ל המשטרה שלובים זה בזה) נחשבים עד היום ליצירות מופת בתחום הקומיקס.

בעקבות ההצלחה יצא ב־1989 הסרט באטמן בבימויו של טים ברטון ובכיכובם של ג'ק ניקולסון (ג'וקר) ומייקל קיטון (באטמן). הסרט - שעוצב בהשארת הסיפורים והגישה הקדורנית גותית של פרנק מילר - נחל הצלחה עצומה ונהיה שובר קופות, אך עיקר הרווחים באו דווקא ממוצרים נלווים (הסרט עובד גם לספר קומיקס ואף לרומאן כתוב). אנשים רבים אהבו את סרט הזה אך היו אנשים שלא אהבו את העובדה שסרט לא סיפר את סיפורו של באטמן, אלא התחיל בכך שברוס ויין הוא באטמן.

ב־1992 יצא סרט נוסף של באטמן, באטמן חוזר בבימויו של טים ברטון. מייקל קיטון שוב היה באטמן ולצידו כיכבו מישל פייפר כאשת החתול ודני דה-ויטו כפינגווין. הסרט היה הצלחה קופתית אך נחשב מוזר מידי לטעם מעריצים רבים.

כמה חודשים אחרי ההצלחה של "באטמן חוזר" הפיקה חברת וורנס ברוס סידרה מצוירת שנקראה Batman: The Animated Series שהופקה ונכתבה על ידי ברוס טים ופול דיני ולמרות שנועדה לילדים הציגה טיפול חכם ורציני במיתוס של באטמן. הסדרה הייתה הצלחה עצומה והולידה סדרות המשך ואף הצליחה להכניס לסיפורי הקומיקס של DC דמויות שהומצאו במקור בסדרה.

הסדרה הראתה לסירוגין את רובין (דיק גרייסון) מכיוון שהוא למד במכללה, אך מהעונה השלישית קראו לסדרה ההרפתקאות החדשות של באטמן ורובין, שם רובין הופיע באופן קבוע.

ב־1994 קנו ערוץ הילדים את Batman: The Animated Series וכל סדרות ההמשך. באטמן (ברוס ויין) דובב למשך הרבה זמן על ידי ויקי תבור-סופר, ומאוחר יותר (בעיקר בליגת הצדק) הוחלף בשחקן משה סדן.

מייקל קיטון בסרט "באטמן" (1989) של טים ברטון.

ב־1995 הוחלט להחליף את טים ברטון והסרט השלישי באטמן לנצח בבימויו של ג'ואל שומאכר הציג עיצוב וגישה שונות לגמרי. גותהאם נהפכה מעיר אפילה לעיר מלאת נורות ניאון והעלילה הייתה פחות רצינית ויותר קומית. ואל קילמר כיכב כבאטמן, כריס אודונול כרובין, ניקול קידמן שיחקה את הפסיכולוגית היפה ואת הנבלים גילמו ג'ים קארי (רידלר) וטומי לי ג'ונס (דו-פרצוף). הסרט זכה לביקורות קשות בקרב המעריצים.

ב־1997 יצא סרט נוסף בבימויו של שומאכר באטמן ורובין. סרט זה נחשב לנפילה גדולה ואף נכשל בקופות. בעקבות כשלון זה הוחלט להפסיק להפיק סרטי באטמן, אך בעקבות ההצלחה שזכו לה סרטי הקומיקס של מארבל - שהציגו טיפול רציני וחכם בדמויות ובעלילה - הוחלט להפיק סרט נוסף של באטמן שיתייחס בכבוד למיתוס בניגוד לשני הסרטים הקודמים.

מ־1997 עד 1999 וורנס ברוס העלו למסך סדרת המשך לבאטמן המצויר שקראו לה "ההרפתקאות החדשות של באטמן" ("The New Batman Adventures") שבה הראו את באטמן מספר שנים אחרי האירועים של Batman: The Animated Series. כעיקרון הסדרה לא הייתה שונה חוץ מכך שדיק גרייסון (רובין המקורי) גדל להיות "כנף הלילה" ("Nightwing") ומאז טים דרייק הוא רובין, באטגירל עובדת לעיתים קרובות יותר והעיצוב של הדמויות שונה מעט. הסדרה הזאת עלתה במקביל לסדרה המצוירת של סופרמן והיו פרקים בהם סופרמן ובאטמן נפגשו. עונה נוספת של סדרה זו נקראה Batman: Gotham Knights.

ב־2001 עלתה לאקרנים הסדרה Batman Beyond (באטמן - הדור הבא), המספר על העתיד של העיר גותהאם, בה ברוס ויין כבר זקן, ונער צעיר בשם טרי מקגינס יורש את תפקידו בחליפת היי-טק מחודשת, כאשר הוא מתודרך ומאומן על ידי ברוס. הסדרה הזאת, בניגוד לשאר הסדרות שנעשו לבאטמן, לא בוססה על הקומיקס והראה קו עלילה שונה משאר הסדרות. הסדרה רצה במשך 3 שונות אך לא זכתה להצלחה גדולה וירדה מהמסך.

ב־2003 עלתה לאויר הסדרה המצוירת ליגת הצדק (Justice League וההמשך שלה Justice League Unlimited) ובה באטמן וסופרמן מובילים צוות של גיבורי על שמגנים על כדור הארץ מפני חייזרים, נבלים ואיומים שונים. סדרה זו - מבית היוצר של Batman: The Animated Series זכתה להצלחה גדולה וביקורות טובות. בסדרה זו באטמן משמש כאחד העוגנים של החבורה, ומדריך אותה במלחמתה כנגד פושעי על ויישויות חוץ-ארציות הזוממות לפגוע בכדור הארץ. על נחיתותו בכוחות על הוא מפצה באינטלקט טהור והתוכניות שלו הצילו את חייהם של חברי הליגה פעמים רבות. למרות שבאטמן קרא לעצמו במהלך הסדרה "חבר חלקי" (תרגום עברי למושג האמריקאי "Part-member") הוא כיכב בפרקים רבים בשל הפופולריות שלו ובשל האישיות שלו.

כרזת הסרט "באטמן מתחיל". חזרה לשורשים האפלים של באטמן.

ב־2005 עלה לאקרנים הסרט החמישי, באטמן מתחיל בבימויו של כריסטופר נולן, ובכיכובו של כריסטיאן בייל כבאטמן. הסרט מוחק את כל סרטי הבאטמן הקודמים ומתחיל את העלילה מחדש: סרט זה המספר כיצד ומדוע התחיל ברוס ויין את קריירת הלוחמה שלו בפשע וכיצד באטמן התחיל. הסרט סוקר את דחפיו של ברוס ויין להפוך ללוחם בפשע בעקבות מות הוריו ואת מסעו במזרח אסיה, שם מתאמן במקדש של כת נינג'ות בשם "ליגת הצללים", לאחר שהתיידד עם מנהיגי הנינג'ות ראס-אל גול (קן וואטאנאבי) והנרי דוקארד (ליאם ניסן). אחרי האימונים חוזר ברוס לגותהאם ומגלה שמנסים להפיל את החברה שירש מהוריו ולהשתלט על העיר. ברוס מחליט לעטות על עצמו זהות של עטלף כדי להטיל מורא בפושעים ומתכנן את אמצעי הלחימה שישמשו אותו במסע הצלב שלו כנגד העולם התחתון. במהלך הסרט נאבק באטמן בדחליל, ג'ונתן קריין (סיליאן מרפי) וגם בראס בכבודו ובעצמו, תוך שהוא מנהל רומאן עם התובעת המחוזית וחברת ילדותו רייצ'ל דוז (קייטי הולמס). הסרט מבוסס על העלילה של המיני-סדרה המפורסמת Batman: Year One (הכותב הוא פרנק מילר) ועל העיצוב החזותי של אלכס רוס. הסרט זכה להצלחה רבה הן בקופות והן בבקורות בשל סיגנונו השונה והאפל וכן בשל הפעלולים, הנשקים, הרכבים והאפקטים המרהיבים. בסרט זה החליפה של באטמן היא שריון קוולר והגלימה יכולה להפוך לדאון, בעוד שהבאטמוביל היא רכב שטח כבד שתוכנן במקור לצבא. הבמאי והשחקנים חתמו על סרט המשך לBatman Begins בו יופיע הג'וקר בתור האויב של באטמן, הסרט יענה לשם האביר האפל.

ב־2005 עלתה לאוויר הסדרה המצויירת הבאטמן, המספרת על קורתיו המחודשות של באטמן. סגנון הציור שונה ומזכיר את סגנון האנימה של הסדרה הטיטאנים (Teen Titans - חבורה של גיבורי על צעירים המונהגת בידי רובין). הסדרה הזאת זוכה לביקורות נוקבות בקרב המעריצים בגלל חוסר האמינות שלה לקומיקס ובגלל סגנון הציור החדש. לא מזמן יצאו ספרי קומיקס המתבססים על הסדרה.

## [עריכה] ספרי קומיקס של באטמן

קומיקס בלשים #27 , מאי 1939. הופעתו הראשונה של באטמן.

### [עריכה] סדרות באטמן רצות

- Detective Comics
- Batman
- All Star Batman and Robin the Boy Wonder
- Superman/Batman

בנוסף, באטמן גם משתתף בסדרות ליגת הצדק, בתור חבר בקבוצה.

#### [עריכה] סדרות משפחת העטלף

- Birds of Prey
- Robin
- Batgirl
- Batwoman (בקרוב)
- Catwoman
- Nightwing

באטמן הופיע גם במספר מיני-סדרות וכן הופיע בתור דמות אורחת בהרבה קומיקסים אחרים. מאחר שהוא אחת הדמויות הפופולריות ביותר של די.סי. הוא מופיע בתדירות בכותרים חדשים, כדי למשוך יותר קוראים.

### [עריכה] קלאסיקות וסיפורים משפיעים

לבאטמן יצאו מספר ספרים הנחשבים לקלאסיקה, והשפיעו על תפיסת הדמות וההמשכיות שלה :

- The Dark Knight Returns (פרנק מילר) - סיפור אפל, העומד בפני עצמו וללא קשר להמשכיות, על חזרתו של ברוס ווין כבאטמן בהיותו בן 60 והתגובות לכך.
- Batman: Year One (פרנק מילר) - שכתוב של סיפור המקור של הדמות, אך בניגוד לשכתובים שנעשו לסופרמן ולוונדר-וומן באותה תקופה, זה נחשב יותר כשידרוג של הסיפור הקיים מכיוון שהוא דומה מאוד לסיפור הקאנוני.
- Batman: The Killing Joke (אלן מור) - על הג'וקר ומה מניע אותו. בסיפור, הג'וקר משתחרר מהכלא ופוגע בברברה גורדון, באטגירל דאז, המכה אשר גרמה לנכותה.
- Batman: The Man Who Laughs (אד ברוקבייקר) - על מפגשו הראשון של באטמן והג'וקר. מתפקד גם כהמשך לא רשמי ל-Killing Joke.
- Batman: No Man's Land (מספר כותבים וציירים) - קרוסאובר שהתפרס על כותרים רבים של באטמן, וסיפר על התמודדותו של באטמן עם ההרס של גותהאם ברעידת אדמה והפיכתה לשטח הסגר מבודד בידי הממשלה. עם הזמן, גותהאם שוקמה.
- Batman: The Long Halloween (ג'ף לואב וטים סייל) - מציג את חקירתו של באטמן אחר קבוצת רוצחים. בנוסף, בסיפור זה נראה לראשונה סיפור המקור של הנבל Two-Face.
- Batman: A Death in the Family - (ג'ים אפרו) - הסיפור בו מתרחש מותו של ג'ייסון טוד, הרובין השני, על ידי הג'וקר, אירוע שרודף את באטמן עוד כיום.
- Batman: Hush (ג'ף לואב וג'ים לי) - הסיפור בו מוצג לקוראים הנבל Hush, שממשיך את מלחמתו בדמות גם כיום.

ראו גם: רשימת ספרי קומיקס של באטמן

### [עריכה] אמני קומיקס הקשורים בבאטמן

- בוב קיין וביל פינגר - יוצרי הדמות.
- דניס או'ניל (כותב)
- ניל אדאמס (צייר)
- סטיב אנגלהארט (כותב)
- פרנק מילר (כותב וצייר, בעיקר כותב)
- אלן מור (כותב)
- ג'ים לי (צייר)
- אלכס רוס (צייר)
- ג'ף לואב (כותב) וטים סייל (אמן)
- סקוט פטרסון (העורך הנוכחי של כותרי באטמן ב DC)

## [עריכה] ראו גם

- DC קומיקס
- גותהאם סיטי
- סופרמן
- ליגת הצדק
- גיבור על
- קומיקס

- באטמן (1989)
- באטמן חוזר
- באטמן - הסדרה המצוירת
- באטמן מתחיל
- הבאטמן

## [עריכה] קישורים חיצוניים

### [עריכה] כללי

- באטמן בויקיפדיה באנגלית: מאמר - ספריה - גלריית תמונות
- האביר האפל - אתר הסוקר בליווי מוזיקה ותמונות את מורשת העטלף של באטמן
- הפרופיל של באטמן

### [עריכה] הקומיקס

- הקומיקס של באטמן באתר DC
- מידע על הקומיקס של באטמן
- רשימת ספרי קומיקס של באטמן, ויקיפדיה האנגלית

### [עריכה] סדרות מצוירות

- האתר הרשמי של באטמן: הסדרה המצוירת (וורנר ברוס)
- באטמן: הסדרה המצוירת (טון-זון)
- באטמן: הסדרה המצוירת (עוד אתר)
- פרק מקוצר שהוכן עבור משחק מחשב של סגה (קובצי וידאו, מקודד DivX נדרש)

### [עריכה] סרטים

- מערת העטלף, אתר מעריצים הסוקר את סרטי באטמן
- "באטמן" (1989), הסרט בביומו של טים ברטון - בוויקיפדיה האנגלית
- "באטמן" (1989), במסד־הנתונים הקולנועיים IMDb (אנגלית)
- "באטמן" (1989), אתר מעריצים עם מוזיקה ותמונות מהסרט
- באטמן מתחיל
- האתר הרשמי של "באטמן מתחיל"
- כיצד חליפת העטלף והבאטמוביל מהסרט Batman Begins עובדות

מקור: http://he.wikipedia.org../../../%D7%91/%D7%90/%D7%98/%D7%91%D7%90%D7%98%D7%9E%D7%9F.html

קטגוריות: קומיקס | דמויות מתוך קומיקס | DC קומיקס | באטמן

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Bosanski
- Dansk
- Deutsch
- Ελληνικά
- Esperanto
- Español
- Suomi
- Français
- Galego
- Hrvatski
- Magyar
- Italiano
- 日本語
- Lietuvių
- Nederlands
- Norsk (bokmål)
- Polski
- Português
- Simple English
- Shqip
- Српски / Srpski
- Svenska
- ไทย
- Türkçe
- 中文